Document ID: 32014R0180

KOMISIJOS ĮGYVENDINIMO REGLAMENTAS (ES) Nr. 180/2014
2014 m. vasario 20 d.
kuriuo nustatomos Europos Parlamento ir Tarybos reglamento (ES) Nr. 228/2013, kuriuo nustatomos specialios žemės ūkio priemonės atokiausiems Sąjungos regionams, taikymo taisyklės
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. kovo 13 d. Europos Parlamento ir Tarybos reglamentą (ES) Nr. 228/2013, kuriuo nustatomos specialios žemės ūkio priemonės atokiausiems Sąjungos regionams ir panaikinamas Tarybos reglamentas (EB) Nr. 247/2006 (1), ypač į jo 6 straipsnio 2 dalį, 8 straipsnį, 12 straipsnio 3 dalį ir 13 straipsnio 2 dalį, 14 straipsnį, 18 straipsnio 1 dalies antrą pastraipą, 19 straipsnio 3 dalį, 21 straipsnio 4 dalį, 27 straipsnio 1 dalį ir 29 straipsnio 2 dalį,
kadangi:
(1)
Reglamentu (ES) Nr. 228/2013 buvo panaikintas ir pakeistas Tarybos reglamentas (EB) Nr. 247/2006 (2). Reglamentu (ES) Nr. 228/2013 Komisijai suteikiami įgaliojimai priimti deleguotuosius ir įgyvendinimo aktus. Siekiant užtikrinti sklandų sistemos veikimą naujojoje teisinėje sistemoje, tokiais aktais turėtų būti priimtos taisyklės. Naujosios taisyklės turėtų pakeisti Komisijos reglamento (EB) Nr. 793/2006 (3) įgyvendinimo taisykles. Tas reglamentas panaikinamas Komisijos deleguotuoju reglamentu (ES) Nr. 179/2014 (4);
(2)
įvežant tam tikrus žemės ūkio produktus, kuriems netaikomi importo muitai, jau reikalaujama pateikti importo licenciją. Siekiant supaprastinti administravimą, importo licenciją reikėtų pateikti kaip susitarimų dėl importo muitų netaikymo tiems produktams patvirtinimą;
(3)
taip pat reikėtų priimti dokumentą, patvirtinantį susitarimus dėl importo muitų netaikymo kitiems žemės ūkio produktams, kuriuos įvežant nereikia pateikti importo licencijos. Šiuo tikslu reikėtų naudoti atleidimo nuo importo muitų sertifikatą, atitinkantį importo licencijos formą;
(4)
reikėtų nustatyti taisykles dėl produktų tiekimo pagal specialią tiekimo tvarką pagalbos dydžio nustatymo. Tokiose taisyklėse turėtų būti atsižvelgta į papildomas tiekimo į atokiausius regionus išlaidas, patiriamas dėl tų regionų atokumo ir izoliuotumo - kliūčių, kurios smarkiai apsunkina jų padėtį. Siekiant išlaikyti Sąjungos produktų konkurencingumą, skiriant šią pagalbą reikėtų atsižvelgti į eksporto kainas;
(5)
produktų tiekimo iš Sąjungos teritorijos pagalbos schema turėtų būti administruojama naudojant sertifikatą (toliau - pagalbos sertifikatas), pagrįstą importo licencijos forma;
(6)
specialiai tiekimo tvarkai administruoti būtina nustatyti pagalbos sertifikato išdavimo taisykles, kuriomis nukrypstama nuo importo licencijoms pagal Komisijos reglamentą (EB) Nr. 376/2008 (5) taikomų įprastų taisyklių;
(7)
speciali tiekimo tvarka turėtų būti administruojama taip, kad būtų siekiama dviejų tikslų. Visų pirma, turėtų būti skatinama sparčiai išduoti licencijas ir sertifikatus (t. y. nebereikalauti, kad visais atvejais būtų iš anksto pateikiamas užstatas) ir sparčiai išmokėti produktų tiekimo iš Sąjungos teritorijos pagalbą. Antra, turėtų būti garantuojama operacijų kontrolė ir stebėsena, o administracinėms institucijoms suteiktos priemonės, kad jos galėtų nustatyti, ar siekiama schemos tikslų. Šie tikslai turi padėti užtikrinti reguliarų tam tikrų žemės ūkio produktų tiekimą ir kompensuoti atokiausių regionų geografinę padėtį, užtikrinant, kad schemos teikiama nauda iš tikrųjų pasiektų etapą, kuriuo galutiniams naudotojams skirti produktai pateikiami rinkai;
(8)
specialios tiekimo tvarkos administravimo taisyklėmis turėtų būti užtikrinama, kad registruoti ūkinės veiklos vykdytojai, atsižvelgdami į prognozuojamo tiekimo balansuose nustatytus kiekius, gautų licenciją arba sertifikatą produktams ir kiekiams, kurie yra jų sąskaita vykdomų komercinių sandorių dalykas, pateikę dokumentus, patvirtinančius, kad sandoris yra faktiškai atliktas ir atitinka pateiktą licencijos arba sertifikato paraišką;
(9)
vykdant operacijų, kurioms taikoma speciali tiekimo tvarka, stebėseną, inter alia, reikia užtikrinti, kad licencijų ir sertifikatų galiojimo laikas atitiktų oro ir jūrų transportui nustatytus reikalavimus, kad būtų pateikti įrodymai, patvirtinantys, jog licencijoje arba sertifikate nurodyta tiekimo operacija įvykdyta per trumpą laiką, ir kad būtų uždrausta atitinkamos licencijos ar sertifikato turėtojui perleisti jo įgytas teises ir pareigas;
(10)
nauda, suteikiama atleidimo nuo importo muitų ir produktų tiekimo iš Sąjungos teritorijos pagalbos forma, turi būti perduodama, kad atsispindėtų gamybos išlaidose ir galutinių naudotojų mokamose kainose. Todėl, siekiant užtikrinti, kad nauda iš tikrųjų būtų perduodama, reikia atlikti patikrinimus;
(11)
turėtų būti nustatytos taisyklės, reglamentuojančios su produktų, kuriems taikoma speciali tiekimo tvarka, eksportu į trečiąsias šalis ir siuntimu į kitas Sąjungos valstybes susijusį leidimų išdavimą ir stebėseną. Visų pirma, siekiant paskatinti regioninę prekybą, reikėtų nustatyti didžiausius perdirbtų produktų, kurie gali būti tradiciškai eksportuojami arba siunčiami, kiekius, taip pat produktų kiekius ir vietoje perdirbtų produktų eksporto paskirties vietas;
(12)
siekiant apsaugoti vartotojus ir komercinius ūkinės veiklos vykdytojų interesus, produktams, kurie nėra geros ir tinkamos prekinės kokybės, kaip apibrėžta Komisijos reglamento (EB) Nr. 612/2009 (6) 28 straipsnyje, speciali tiekimo tvarka neturėtų būti taikoma vėliausiai nuo jų pateikimo rinkai pirmą kartą, o jei šis reikalavimas neįvykdomas, turėtų būti imtasi reikiamų priemonių;
(13)
atsižvelgdamos į atokiausiems regionams galiojančias partnerystės procedūras, valstybių narių kompetentingos institucijos turėtų nustatyti išsamias administravimo taisykles, kurios būtinos norint užtikrinti specialios tiekimo tvarkos valdymą ir stebėseną;
(14)
kad galėtų įvertinti, kaip įgyvendinama tvarka, valstybių narių kompetentingos institucijos turėtų būti įpareigotos Komisijai reguliariai teikti ataskaitas;
(15)
reikėtų apibrėžti pagal kiekvieną pagalbos, skirtos vietos gamybai, schemą teiktinų pagalbos paraiškų turinį ir dokumentus, kuriuos būtina prie tų paraiškų pridėti norint įvertinti paraiškų pagrindą;
(16)
jei pagalbos paraiškose yra akivaizdžių klaidų, turėtų būti suteikta galimybė tas paraiškas bet kada pataisyti;
(17)
kad nacionalinės valdžios institucijos galėtų planuoti ir vėliau veiksmingai tikrinti vietos gamybai skirtos pagalbos paraiškų tikslumą, turi būti laikomasi pagalbos paraiškų pateikimo ir jų dalinio pakeitimo terminų. Todėl reikėtų nustatyti terminus, po kurių gautos paraiškos negali būti priimamos. Be to, siekiant paskatinti pagalbos paraiškų teikėjus laikytis terminų, turėtų būti taikomas sumažinimas;
(18)
paraiškų teikėjams turėtų būti leidžiama bet kada atsiimti pateiktas vietos gamybos pagalbos paraiškas arba jų dalis, jei kompetentinga institucija dar nepranešė paraiškos teikėjui apie pagalbos paraiškoje rastas klaidas arba apie patikrinimą vietoje, kurio metu nustatytos klaidos toje paraiškos dalyje, kuri atsiimama;
(19)
turėtų būti veiksmingai tikrinama, kaip laikomasi pagal integruotą administravimo ir kontrolės sistemą administruojamų pagalbos schemų taisyklių. Šiuo tikslu ir siekiant užtikrinti darnų stebėsenos lygį visose valstybėse narėse, būtina nustatyti išsamius administracinių patikrinimų ir patikrinimų vietoje kriterijus ir technines procedūras. Prireikus valstybės narės turėtų stengtis įvairius šiame reglamente numatytus įvairius patikrinimus derinti su kitose Sąjungos nuostatose numatytais patikrinimais;
(20)
turėtų būti nustatytas minimalus pagalbos paraiškų teikėjų, kuriems turi būti taikomi patikrinimai vietoje pagal įvairias pagalbos schemas, skaičius;
(21)
mažiausia vietoje tikrintina imtis turėtų būti sudaroma iš dalies remiantis rizikos analizės rezultatais, iš dalies atsitiktinai. Reikėtų nurodyti pagrindinius veiksnius, į kuriuos turi būti atsižvelgiama atliekant rizikos analizę;
(22)
nustačius didelius pažeidimus, einamaisiais ir kitais metais reikėtų padidinti patikrinimų vietoje skaičių, kad būtų užtikrintas priimtinas pagalbos paraiškų tikslumas;
(23)
kad patikrinimai vietoje būtų veiksmingi, svarbu informuoti tikrintojus apie atitinkamų pagalbos paraiškų teikėjų atrankos patikrinimui vietoje priežastis. šią informaciją valstybės narės turėtų saugoti;
(24)
patikrinimų duomenis reikėtų nurodyti patikrinimų ataskaitoje, kad nacionalinės valdžios institucijos ir bet kokia kompetentinga Sąjungos institucija galėtų atlikti su patikrinimais vietoje susijusius tolesnius patikrinimus. Pagalbos paraiškų teikėjams arba jų atstovams turėtų būti suteikta galimybė pasirašyti ataskaitą. Tačiau patikrinimus atliekant nuotolinio stebėjimo būdu, valstybėms narėms turėtų būti leidžiama numatyti šią teisę tik tada, kai tikrinant aptinkama pažeidimų. Be to, neatsižvelgiant į atlikto patikrinimo vietoje rūšį, nustačius pažeidimų, pagalbos paraiškos teikėjas turėtų gauti ataskaitos kopiją;
(25)
siekiant veiksmingai apsaugoti Sąjungos finansinius interesus, turėtų būti priimtos tinkamos kovos su pažeidimais ir sukčiavimu priemonės;
(26)
sprendimai dėl pagalbos sumažinimo ir neskyrimo turėtų būti priimami pagal proporcingumo principą atsižvelgiant į ypatingas problemas, atsirandančias force majeure atvejais, išskirtinėmis aplinkybėmis ir įvykus gaivalinėms nelaimėms. Tokie pagalbos sumažinimai ir neskyrimai turėtų būti diferencijuojami pagal padaryto pažeidimo sunkumą, o griežčiausia priemonė turėtų būti vienos arba daugiau vietos gamybos pagalbos schemų visiškas netaikymas nustatytą laikotarpį;
(27)
paprastai pagalbos sumažinimas ir jos neskyrimas neturėtų būti taikomi tada, kai pagalbos paraiškų teikėjai pateikė faktiškai tikslią informaciją arba gali kitaip įrodyti, kad nepadarė pažeidimo;
(28)
paraiškos teikėjui, bet kuriuo metu kompetentingai nacionalinei institucijai pranešusiam apie netikslias pagalbos paraiškas, pagalbos sumažinimas arba neskyrimas neturėtų būti taikomi (kad ir kokia bebūtų netikslios informacijos pateikimo priežastis), jei tam paraiškos teikėjui nepranešta apie kompetentingos institucijos ketinimą atlikti patikrinimą vietoje ir jei ta institucija jau nepranešė paraiškos teikėjui apie paraiškoje aptiktus pažeidimus. Tai turėtų būti taikoma ir netikslių duomenų kompiuterinėje bazėje atveju;
(29)
kai tam pačiam pagalbos paraiškos teikėjui taikomi įvairūs sumažinimai, kiekvienas iš jų taikomas atskirai. Be to, šiame reglamente numatytas pagalbos sumažinimas ir neskyrimas turėtų būti taikomi nedarant poveikio papildomoms kitose Sąjungos arba nacionalinės teisės aktų nuostatose numatytoms nuobaudoms;
(30)
kai dėl force majeure arba išskirtinių aplinkybių pagalbos paraiškų teikėjai negali įvykdyti išsamiose programų įgyvendinimo taisyklėse nustatytų įpareigojimų, jie neturėtų prarasti teisės į pagalbą. Reikėtų nurodyti, kokius atvejus kompetentingos institucijos pirmiausia gali pripažinti išskirtinėmis aplinkybėmis;
(31)
siekiant užtikrinti, kad tais atvejais, kai reikia susigrąžinti neteisėtai išmokėtas sumas, visoje Sąjungoje būtų vienodai laikomasi sąžiningumo principo, reikėtų nustatyti to principo taikymo sąlygas, nepažeidžiant sąlygų, kurios taikomos atitinkamoms išlaidoms, kai yra tvirtinamos sąskaitos;
(32)
reikėtų nustatyti išsamias grafinio simbolio, kurio paskirtis - geriau informuoti apie atokiausių Sąjungos regionų kilmės kokybiškus perdirbtus ir neperdirbtus žemės ūkio produktus ir skatinti didesnį jų vartojimą, naudojimo taisykles;
(33)
atsakomybė priimti papildomus administracinius reikalavimus, kurių reikia, kad tinkamai veiktų sukurti mechanizmai, skirti grafinio simbolio naudojimui tikrinti ir jo stebėsenai vykdyti, ir kad būtų garantuotas tų įpareigojimų laikymasis, turėtų tekti atitinkamų regionų kompetentingoms institucijoms;
(34)
kad į Kanarų salas importuojamam tabakui būtų galima netaikyti muitų, reikia nustatyti metinį laikotarpį Reglamento (ES) Nr. 228/2013 29 straipsnyje nurodytam didžiausiam tabako gaminių kiekiui apskaičiuoti. Be to, siekiant užtikrinti kuo didesnį lankstumą, turėtų būti leidžiama - taikant ekvivalentiškumo koeficientą - visą žaliavinio tabako, iš kurio pašalintos vidurinės gyslos, kiekį naudoti kitų produktų importui, atsižvelgiant į vietos pramonės reikalavimus;
(35)
programų keitimo tvarką reikia supaprastinti, kad programas būtų galima lanksčiau ir sklandžiau pritaikyti prie esamų sąlygų, susijusių su tiekimo tvarka ir vietos žemės ūkio produkcija. Dėl šios priežasties būtina dviem mėnesiais pratęsti terminą, iki kurio reikia pranešti apie metinius pakeitimus, kad tas terminas būtų suderintas su Reglamento (ES) Nr. 228/2013 32 straipsnio 2 dalyje nustatytu metinių įgyvendinimo ataskaitų pateikimo terminu. Tačiau svarbūs pakeitimai Komisijai turi būti pateikti laiku, kad iki tų pakeitimų įsigaliojimo dienos juos būtų galima išsamiai įvertinti ir priimti patvirtinimo sprendimą;
(36)
valstybės narės Komisijai turėtų pateikti visą su programų įgyvendinimu susijusią informaciją, kuri būtina norint užtikrinti jų tinkamą stebėseną per ilgesnį laikotarpį. Dėl šios priežasties būtina nustatyti minimalų bendrų veiksmingumo rodiklių rinkinį ir periodinių pranešimų, statistinių duomenų, susijusių su specialia tiekimo tvarka ir vietos gamybai remti skirtomis priemonėmis, ir metinių įgyvendinimo ataskaitų turinį ir pateikimo terminus. Kad būtų galima pranešti patikimesnius duomenis apie pagalbos paraiškas, susijusias su vietos gamybos rėmimu, to pranešimo pateikimo terminas turėtų būti pratęstas vienu mėnesiu;
(37)
visi valstybių narių Komisijai siunčiami pranešimai, kurių reikia tinkamam schemos veikimui užtikrinti, turėtų būti teikiami pagal Komisijos reglamentą (EB) Nr. 792/2009 (7);
(38)
šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
I SKYRIUS
SPECIALI TIEKIMO TVARKA
1 SKIRSNIS
Prognozuojami tiekimo balansai
1 straipsnis
Prognozuojamų tiekimo balansų paskirtis ir pakeitimai
Prognozuojamuose tiekimo balansuose, kuriuos valstybės narės turi parengti pagal Reglamento (ES) Nr. 228/2013 9 straipsnio 2 dalį, nurodomas būtiniausių produktų kiekis, reikalingas kiekvieno atokiausio regiono kiekvienų kalendorinių metų poreikiams patenkinti.
Valstybės narės gali iš dalies pakeisti savo prognozuojamus tiekimo balansus. Tokiems pakeitimams taikomas šio reglamento 40 straipsnis.
2 SKIRSNIS
Tiekimas importuojant iš trečiųjų šalių
2 straipsnis
Importo licencija
1. Taikant Reglamento (ES) Nr. 228/2013 12 straipsnio 1 dalį, produktams, kuriuos importuojant privaloma pateikti importo licenciją, importo muitai netaikomi pateikus tą licenciją.
2. Importo licencijos rengiamos pagal Reglamento (EB) Nr. 376/2008 I priede pateiktą pavyzdį.
Reglamento (EB) Nr. 376/2008 7 straipsnio 5 dalis, 12, 14, 16, 17, 18, 20, 22, 25, 26, 28, 32 ir 35-40 straipsniai taikomi mutatis mutandis, nepažeidžiant šio reglamento.
3. Importo licencijos paraiškos ir importo licencijos 20 langelyje įrašomas vienas iš I priedo A dalyje pateiktų įrašų ir vienas iš I priedo B dalyje pateiktų įrašų.
4. Importo licencijų 12 langelyje įrašoma paskutinė galiojimo diena.
5. Kompetentingos institucijos importo licencijas išduoda suinteresuotųjų šalių prašymu, atsižvelgdamos į prognozuojamų tiekimo balansų apribojimus.
6. Importo muitais apmokestinami kiekiai, viršijantys importo licencijoje nurodytus kiekius. Reglamento (EB) Nr. 376/2008 7 straipsnio 4 dalyje nurodytas 5 % leistinas nuokrypis yra suteikiamas, jeigu sumokami jam taikomi importo muitai.
3 straipsnis
Atleidimo nuo importo muitų sertifikatas
1. Taikant Reglamento (ES) Nr. 228/2013 12 straipsnio 1 dalį, produktams, kuriuos importuojant neprivaloma pateikti importo licencijos, importo muitai netaikomi pateikus atleidimo nuo importo muitų sertifikatą.
2. Atleidimo nuo importo muitų sertifikatai rengiami pagal Reglamento (EB) Nr. 376/2008 I priede pateiktą importo licencijos pavyzdį.
Reglamento (EB) Nr. 376/2008 7 straipsnio 5 dalis, 12, 14, 16, 17, 18, 20, 22, 25, 26, 28, 32 ir 35-40 straipsniai taikomi mutatis mutandis, nepažeidžiant šio reglamento.
3. Viršutiniame kairiajame sertifikato langelyje turi būti atspausdintas arba kaip spaudas įspaustas vienas iš I priedo C dalyje pateiktų įrašų.
4. Atleidimo nuo importo muitų sertifikato paraiškos ir atleidimo nuo importo muitų sertifikato 20 langelyje įrašomas vienas iš I priedo D dalyje pateiktų įrašų ir vienas iš I priedo B dalyje pateiktų įrašų.
5. Atleidimo nuo importo muitų sertifikato 12 langelyje įrašoma paskutinė galiojimo diena.
6. Kompetentingos institucijos atleidimo nuo importo muitų sertifikatus išduoda suinteresuotųjų šalių prašymu, atsižvelgdamos į prognozuojamų tiekimo balansų apribojimus.
3 SKIRSNIS
Tiekimas iš sąjungos
4 straipsnis
Pagalbos dydžio nustatymas ir pagalbos teikimas
1. Taikydamos Reglamento (EB) Nr. 228/2013 10 straipsnio 2 dalį valstybės narės pagal programą nustato atokumui, izoliuotumui ir nuošalumui kompensuoti teiktinos pagalbos dydį, atsižvelgdamos į:
(a)
specialių papildomų transporto išlaidų atžvilgiu - tarpinio perkrovimo išlaidas, susijusias su produktų tiekimu atitinkamiems atokiausiems regionams;
(b)
specialių papildomų perdirbimo vietoje išlaidų atžvilgiu - mažą rinkos dydį, poreikį užtikrinti tiekimo saugumą ir specialius prekių kokybės reikalavimus atitinkamuose atokiausiuose regionuose.
5 straipsnis
Pagalbos sertifikatas ir pagalbos išmokėjimas
1. Pagalba išmokama pateikus visiškai išnaudotą sertifikatą (toliau - pagalbos sertifikatas).
Pagalbos sertifikato pateikimas už mokėjimą atsakingoms institucijoms yra lygiavertis pagalbos prašymui. Sertifikatai pateikiami per 30 dienų nuo jų pareikalavimo dienos, išskyrus force majeure arba išskirtinių gamtos sąlygų atvejus. Jeigu šio termino nesilaikoma, pagalbos suma sumažinama 5 % už kiekvieną pavėluotą dieną.
Pagalbą kompetentingos institucijos išmoka ne vėliau kaip per 90 dienų nuo panaudoto sertifikato pateikimo dienos, išskyrus vieną iš šių atvejų:
(a)
force majeure arba išskirtinės gamtos sąlygos;
(b)
pradėtas administracinis tyrimas dėl teisės gauti pagalbą; tokiais atvejais pagalbos suma išmokama tik pripažinus minėtąją teisę.
2. Pagalbos sertifikatai rengiami pagal Reglamento (EB) Nr. 376/2008 I priede pateiktą importo licencijos pavyzdį.
Reglamento (EB) Nr. 376/2008 7 straipsnio 5 dalis, 12, 14, 16, 17, 18, 20, 22, 25, 26, 28, 32 ir 35-40 straipsniai taikomi mutatis mutandis nepažeidžiant šio reglamento.
3. Viršutiniame kairiajame sertifikato langelyje turi būti atspausdintas arba kaip spaudas įspaustas vienas iš I priedo E dalyje pateiktų įrašų.
Sertifikato 7 ir 8 langeliai išbraukiami.
4. Pagalbos sertifikato paraiškos ir pagalbos sertifikato 20 langelyje įrašomas vienas iš I priedo F dalyje pateiktų įrašų ir vienas iš I priedo G dalyje pateiktų įrašų.
5. Pagalbos sertifikatų 12 langelyje įrašoma paskutinė galiojimo diena.
6. Išmokama pagalbos suma lygi pagalbos sertifikato paraiškos pateikimo dieną galiojančiai pagalbos sumai.
7. Kompetentingos institucijos pagalbos sertifikatus išduoda suinteresuotųjų šalių prašymu, atsižvelgdamos į prognozuojamų tiekimo balansų apribojimus.
4 SKIRSNIS
Bendrosios nuostatos
6 straipsnis
Naudos perdavimas galutiniam naudotojui
Taikydamos Reglamento (ES) Nr. 228/2013 13 straipsnio 1 dalį kompetentingos institucijos imasi visų tinkamų priemonių, kad patikrintų, ar nauda iš tikrųjų perduodama galutiniam naudotojui. Taikydamos tokias priemones, kompetentingos institucijos gali vertinti įvairių atitinkamų ūkinės veiklos vykdytojų taikomus prekybos antkainius ir kainas.
Apie pirmoje pastraipoje nurodytas priemones, visų pirma, valdymo taškus, kuriuos naudojant galima nustatyti, ar pagalba perduota, ir visus pakeitimus Komisijai pranešama metinėje įgyvendinimo ataskaitoje, nurodytoje Reglamento (ES) Nr. 228/2013 32 straipsnio 2 dalyje.
7 straipsnis
Ūkinės veiklos vykdytojų registras
1. Kad galėtų būti įregistruoti Reglamento (ES) Nr. 228/2013 12 straipsnio 1 dalies antroje pastraipoje nurodytame registre, ūkinės veiklos vykdytojai įsipareigoja:
(a)
kompetentingų institucijų prašymu pateikti joms visą svarbią informaciją apie savo komercinę veiklą, visų pirma apie taikomas kainas ir pelno maržą;
(b)
veikti tik savo vardu ir savo sąskaita;
(c)
pateikti licencijų ir sertifikatų paraiškas, atitinkančias faktinį jų pajėgumą realizuoti atitinkamus produktus, nurodant tokį pajėgumą patvirtinančius objektyvius veiksnius;
(d)
nevykdyti jokios veiklos, dėl kurios gali atsirasti dirbtinis produktų trūkumas, o turimų produktų neparduoti už dirbtinai mažas kainas;
(e)
kompetentingoms institucijoms priimtinu būdu užtikrinti, kad tuomet, kai žemės ūkio produktai realizuojami atitinkamame atokiausiame regione, nauda būtų perduota galutiniam naudotojui.
2. Pateikdami įregistravimo paraišką ar vėliau, ūkinės veiklos vykdytojai, ketinantys 13 straipsnyje nurodytomis sąlygomis siųsti arba eksportuoti neperdirbtus, perdirbtus ar supakuotus produktus, pareiškia savo ketinimą vykdyti šią veiklą ir prireikus nurodo pakavimo įmonės vietą.
3. Pateikdami įregistravimo paraišką ar vėliau, perdirbėjai, ketinantys 13 arba 15 straipsniuose nurodytomis sąlygomis eksportuoti arba siųsti perdirbtus produktus, pareiškia savo ketinimą vykdyti šią veiklą ir nurodo perdirbimo įmonės vietą, o prireikus pateikia analitinius perdirbtų produktų sąrašus.
8 straipsnis
Ūkinės veiklos vykdytojų teiktini dokumentai ir licencijų bei sertifikatų galiojimo laikas
1. Pagal 2 straipsnio 5 dalį, 3 straipsnio 6 dalį, 5 straipsnio 7 dalį ir 11 bei 12 straipsnius kompetentingos institucijos priima importo licencijų, atleidimo nuo importo muitų sertifikatų ir pagalbos sertifikatų paraiškas, kurias ūkinės veiklos vykdytojai pateikia kiekvienai siuntai, jeigu prie paraiškų pridedamas pirkimo sąskaitos faktūros originalas arba patvirtinta kopija ir toliau išvardytų dokumentų originalai arba patvirtintos kopijos:
(a)
jei tai importo licencija arba atleidimo nuo importo muitų sertifikatas:
i)
konosamentas arba orlaivio važtaraštis, arba daugiarūšio vežimo dokumentas;
ii)
trečiųjų šalių kilmės produktų kilmės sertifikatas;
(b)
jei tai pagalbos sertifikatas:
i)
T2L dokumentas arba T2LF dokumentas, atsižvelgiant į Komisijos reglamento (EEB) Nr. 2454/93 (8) 315 straipsnio 1 ir 2 dalių sąlygas; arba
ii)
CO tipo deklaracija, kaip nustatyta to reglamento 786 straipsnio 2 dalies a punkte ir 38 priedo II antraštinės dalies 1 langelyje.
Pirmiau nurodyti dokumentai gali būti pateikti kaip elektroniniai pranešimai. Jei patikrinimą atliekanti kompetentinga institucija neturi prieigos prie IT sistemos, kuri naudojama tokiems elektroniniams dokumentams tvarkyti ir rengti, tie dokumentai pakeičiami tinkamai patvirtintomis originalą atitinkančiomis spausdintinėmis kopijomis.
Pirkimo sąskaita faktūra, konosamentas ar orlaivio važtaraštis turi būti išduoti paraiškos teikėjo vardu.
2. Licencijų ir sertifikatų galiojimo laikotarpis nustatomas pagal vežimo laiką. Ypatingais atvejais, kai vežimo laikas pasikeičia dėl didelių ir nenumatytų problemų, kompetentinga institucija gali pratęsti galiojimo laikotarpį, tačiau jis negali būti ilgesnis kaip du mėnesiai nuo licencijos ar sertifikato išdavimo dienos.
9 straipsnis
Licencijų, sertifikatų ir prekių pateikimas
1. Produktų, kuriems taikoma speciali tiekimo tvarka, importo licencijos, atleidimo nuo importo muitų sertifikatai ir pagalbos sertifikatai pateikiami muitinėms, kad muitinės formalumai būtų atlikti per ne ilgesnį kaip 15 darbo dienų laikotarpį, kuris pradedamas skaičiuoti nuo leidimo iškrauti prekes dienos. Kompetentingos institucijos gali sutrumpinti tą ilgiausią laikotarpį.
Produktų, kuriems Azoruose, Madeiroje ir Kanarų salose buvo taikoma laikinojo įvežimo perdirbti procedūra arba muitinio sandėliavimo procedūra ir kurie po to šiose teritorijose buvo išleisti į laisvą apyvartą, ilgiausias 15 dienų laikotarpis pradedamas skaičiuoti nuo šio straipsnio pirmoje pastraipoje nurodytų licencijų ir sertifikatų paraiškų pateikimo dienos.
2. Prekės pateikiamos nesupakuotos arba atskiromis partijomis, kaip nurodyta pateiktoje licencijoje arba sertifikate.
Atliekant muitinės formalumus, licencijos ir sertifikatai naudojami tik vienai operacijai.
10 straipsnis
Produktų kokybė
Produktų atitiktis Reglamento (ES) Nr. 228/2013 10 straipsnio 4 dalyje nustatytiems reikalavimams tikrinama ne vėliau kaip per pirmąjį pardavimo etapą, laikantis Sąjungoje galiojančių standartų arba praktikos.
Tais atvejais, kai laikoma, kad produktas neatitinka Reglamento (ES) Nr. 228/2013 10 straipsnio 4 dalyje nustatytų reikalavimų, teisė naudotis specialia tiekimo tvarka panaikinama, o atitinkamas kiekis vėl įtraukiamas į prognozuojamą tiekimo balansą. Pagal šio reglamento 5 straipsnį išmokėtos pagalbos lėšos kompensuojamos. Už produktus, importuotus pagal šio reglamento 2 arba 3 straipsnius, reikia sumokėti importo muitą, išskyrus atvejus, kai suinteresuotoji šalis pateikia atitinkamų produktų reeksportavimo arba sunaikinimo įrodymų.
11 straipsnis
Reikšmingas licencijų ir sertifikatų paraiškų skaičiaus padidėjimas
1. Jeigu vykdant prognozuojamą tiekimo balansą paaiškėja, kad su tam tikru produktu susijusių importo licencijų, atleidimo nuo importo muitų sertifikatų arba pagalbos sertifikatų paraiškų skaičius reikšmingai padidėjo ir dėl to gali būti sunkiau pasiekti vieną ar kelis specialios tiekimo tvarkos tikslus, valstybė narė, pasikonsultavusi su atitinkamomis institucijomis, imasi visų būtinų priemonių, kad, atsižvelgusi į tiekiamų produktų kiekį ir prioritetinių sektorių poreikius, užtikrintų, jog į atitinkamą atokų regioną būtų tiekiami būtiniausi produktai.
2. Jeigu pasikonsultavusios su atitinkamomis institucijomis valstybės narės nusprendžia taikyti licencijų ir sertifikatų išdavimo apribojimus, visoms dar neišnagrinėtoms paraiškoms kompetentingos institucijos taiko vienodą procentinį sumažinimo koeficientą.
12 straipsnis
Didžiausio kiekio, kurį galima nurodyti vienoje licencijos arba sertifikato paraiškoje, nustatymas
Jei tai tikrai būtina norint išvengti nestabilumo atitinkamų atokiausių regionų rinkoje arba spekuliacijų, galinčių trukdyti sklandžiam specialios tiekimo tvarkos taikymui, kompetentingos institucijos gali nustatyti didžiausią kiekį, kurį galima nurodyti vienoje licencijos arba sertifikato paraiškoje.
Kompetentingos institucijos nedelsdamos informuoja Komisiją apie šio straipsnio taikymo atvejus.
Šiame straipsnyje nurodytas pranešimas teikiamas pagal Reglamentą (EB) Nr. 792/2009.
5 SKIRSNIS
Eksportas ir siuntimas
13 straipsnis
Eksporto ir siuntimo sąlygos
1. Neperdirbtų produktų, kuriems taikoma speciali tiekimo tvarka, arba supakuotų ar perdirbtų produktų, kurių sudėtyje yra produktų, kuriems taikoma speciali tiekimo tvarka, eksportui ar siuntimui taikomos 2-6 dalyse nustatytos sąlygos.
2. Eksportuojant produktus, eksporto deklaracijos 44 langelyje įrašomas vienas iš I priedo H dalyje pateiktų įrašų.
3. Importo muitais neapmokestintas ir eksportui skirtas produktų kiekis vėl įtraukiamas į prognozuojamo tiekimo balansą.
Šiems produktams negali būti taikomos eksporto grąžinamosios išmokos.
4. Importo muitais neapmokestintas ir išsiųsti skirtas produktų kiekis vėl įtraukiamas į prognozuojamą tiekimo balansą, o erga omnes importo muitų, taikomų importo dieną, sumą siuntėjas vėliausiai sumoka išsiųsdamas produktus.
Šie produktai nesiunčiami, kol nesumokama pirmoje pastraipoje nurodyta suma.
Kai neįmanoma nustatyti importo dienos, laikoma, kad produktų importo data yra ta data, kai taikomi importo muitai, kurie erga omnes yra didžiausi per šešių mėnesių laikotarpį nuo siuntimo datos.
5. Eksportuoti ar išsiųsti skirtų produktų kiekis, kuriam taikoma pagalba, vėl įtraukiamas į prognozuojamą tiekimo balansą, o skirtą pagalbos sumą kompensuoja eksportuotojas ar siuntėjas ne vėliau kaip eksportuojant ar išsiunčiant.
Šie produktai nesiunčiami ar neeksportuojami, kol bus kompensuota pirmoje pastraipoje nurodyta suma.
Kai neįmanoma nustatyti skiriamos pagalbos sumos, laikoma, kad už produktus skirta suma yra didžiausia per šešių mėnesių laikotarpį iki eksporto ar siuntimo paraiškos pateikimo Sąjungos nustatyta pagalbos už tuos produktus suma.
Už šiuos produktus galima gauti eksporto grąžinamąją išmoką, jeigu užtikrinta atitiktis tokios pagalbos suteikimo kriterijams.
6. Kompetentingos institucijos leidžia eksportuoti arba siųsti perdirbtų produktų kiekius, išskyrus šio straipsnio 3, 4 ir 5 dalyse bei 15 straipsnyje nurodytus kiekius, tik eksportuotojui patvirtinus, kad tiems produktams nebuvo taikyta speciali tiekimo tvarka.
Kompetentingos institucijos leidžia reeksportuoti arba pakartotinai siųsti neperdirbtus ar supakuotus produktus, išskyrus šio straipsnio 3, 4 ir 5 dalyse nurodytus produktus, tik eksportuotojui patvirtinus, kad tiems produktams nebuvo taikyta speciali tiekimo tvarka.
Kompetentingos institucijos atlieka reikiamus patikrinimus, kad užtikrintų pirmoje ir antroje pastraipose nurodytų sertifikatų tikslumą, ir prireikus susigrąžina naudą.
14 straipsnis
Eksporto licencija ir reikšmingas eksporto padidėjimas
1. Eksporto licencijos pateikti nereikia eksportuojant šiuos produktus:
(a)
13 straipsnio 3 dalyje nurodytus produktus;
(b)
13 straipsnio 5 dalyje nurodytus produktus, kurie neatitinka eksporto grąžinamųjų išmokų suteikimo sąlygų.
2. Kilus pavojui, kad reguliarų produktų tiekimą atokiausiems regionams gali apsunkinti reikšmingai padidėjęs 13 straipsnio 1 dalyje nurodytų produktų eksportas, kompetentingos institucijos gali apriboti kiekius, kad patenkintų atitinkamų sektorių prioritetinius poreikius. Tas kiekybinis apribojimas taikomas nediskriminuojant.
15 straipsnis
Tradicinis eksportas, eksportas vykdant regioninę prekybą ir tradicinis perdirbtų produktų siuntimas
1. Perdirbėjai, pagal 7 straipsnio 3 dalį pareiškę ketinimą tradicinės prekybos srautų ar regioninės prekybos sąlygomis eksportuoti arba tradicinės prekybos srautų sąlygomis siųsti, kaip nurodyta Reglamento (EB) Nr. 228/2013 14 straipsnio 2 dalyje, perdirbtus produktus, kurių sudėtyje yra žaliavų, kurioms taikoma speciali tiekimo tvarka, gali tai daryti neviršydami šio reglamento II-V prieduose nurodytų metinių kiekių. Kompetentingos institucijos išduoda reikiamų leidimų tiek, kad būtų užtikrinta, jog sandoriai neviršija minėtų metinių kiekių.
Reglamento (ES) Nr. 228/2013 14 straipsnio 3 dalyje nurodytas trečiųjų šalių sąrašas pateikiamas šio reglamento VI priede.
Eksportuodami produktus regioninės prekybos sąlygomis eksportuotojai kompetentingoms institucijoms pateikia Reglamento (EB) Nr. 612/2009 17 straipsnyje nurodytus dokumentus per to reglamento 46 straipsnyje nustatytus terminus. Jei dokumentai nepateikiami per tuos terminus, kompetentingos institucijos susigrąžina pagal specialią tiekimo tvarką suteiktą naudą.
2. Eksportuojant šiame straipsnyje nurodytus produktus, eksporto licencijos pateikti nereikia.
3. Eksportuojant šiame straipsnyje nurodytus produktus, eksporto deklaracijos 44 langelyje įrašomas vienas iš I priedo I dalyje pateiktų įrašų.
6 SKIRSNIS
Valdymas, kontrolė ir stebėsena
16 straipsnis
Patikrinimai
1. Importuojant, įvežant, eksportuojant ir siunčiant žemės ūkio produktus atliekami išsamūs administraciniai patikrinimai, per kuriuos atliekami 8 straipsnio 1 dalyje nurodytų dokumentų kryžminiai patikrinimai.
2. Per fizinius patikrinimus, kurie atitinkamuose atokiausiuose regionuose atliekami tuomet, kai importuojami, įvežami, eksportuojami ir siunčiami žemės ūkio produktai, tikrinamas reprezentatyvus bent 5 % licencijų ir sertifikatų, pateiktų pagal 9 straipsnį, ėminys.
Tiems fiziniams patikrinimams mutatis mutandis taikomas Komisijos reglamentas (EB) Nr. 1276/2008 (9).
Ypatingais atvejais Komisija gali reikalauti, kad per fizinius patikrinimus būtų tikrinama kitokia licencijų ir sertifikatų procentinė dalis.
17 straipsnis
Nacionalinės valdymo ir stebėsenos taisyklės
Kompetentingos institucijos patvirtina papildomas taisykles, reikalingas specialiai tiekimo tvarkai valdyti ir stebėti tikruoju laiku.
Komisijos prašymu valstybės narės informuoja Komisiją apie visas priemones, kurias jos įgyvendina pagal pirmą pastraipą.
II SKYRIUS
VIETOS ŽEMĖS ŪKIO PRODUKTŲ RĖMIMO PRIEMONĖS
1 SKIRSNIS
Pagalbos paraiškos
18 straipsnis
Paraiškų teikimas
Pagalbos paraiškos už vienus kalendorinius metus pateikiamos valstybės narės kompetentingų institucijų paskirtai įstaigai, laikantis tų institucijų nustatytų pavyzdžių ir laikotarpių. Šie laikotarpiai nustatomi taip, kad būtų galima atlikti būtinus patikrinimus vietoje ir negali būti vėlesni nei kitų kalendorinių metų vasario 28 d.
19 straipsnis
Akivaizdžių klaidų taisymas
Jei kompetentinga institucija aptinka akivaizdžią klaidą, pateikta pagalbos paraiška gali būti bet kada pataisyta.
20 straipsnis
Pavėluotas paraiškų pateikimas
Išskyrus force majeure atvejus ir išskirtines aplinkybes, pagalbos paraišką pateikus po termino, nustatyto pagal 18 straipsnį, už kiekvieną pavėluotą darbo dieną suma, kurią pagalbos paraiškos teikėjas būtų gavęs, jeigu pagalbos paraiška būtų pateikta laiku, sumažinama 1 %. Kai vėluojama daugiau kaip 25 dienas, paraiška nepriimama.
21 straipsnis
Pagalbos paraiškų atsiėmimas
1. Visą pagalbos paraišką arba jos dalį galima atsiimti bet kuriuo metu.
Tačiau jeigu kompetentinga institucija jau yra pranešusi pagalbos paraiškos teikėjui apie pagalbos paraiškoje aptiktus pažeidimus arba apie savo ketinimą atlikti patikrinimą vietoje, o atlikus tą patikrinimą aptinkama pažeidimų, su tais pažeidimais susijusių pagalbos paraiškos dalių atsiimti negalima.
2. Kai pagal 1 dalį paraiška atsiimama, pareiškėjo padėtis lieka tokia, kokia buvo iki pateikiant pagalbos paraišką arba tos paraiškos dalį.
2 SKIRSNIS
Patikrinimai
22 straipsnis
Bendrieji principai
Tikrinama atliekant administracinius patikrinimus ir patikrinimus vietoje.
Administraciniai patikrinimai yra išsamūs ir apima kryžminius patikrinimus, kuriuos atliekant naudojami inter alia integruotos administravimo ir kontrolės sistemos, numatytos Europos Parlamento ir Tarybos reglamento (ES) Nr. 1306/2013 (10) V antraštinės dalies II skyriuje, VI antraštinės dalies II skyriuje ir 47, 61 straipsniuose bei 102 straipsnio 3 dalyje, duomenys.
Kompetentingos institucijos, remdamosi rizikos analize pagal šio reglamento 24 straipsnio 1 dalį, atlieka patikrinimus vietoje atrinkdamos bent 5 % pagalbos paraiškų. Tikrinamas ne mažiau kaip 5 % visos pagalbos sumos atitinkantis paraiškų kiekis.
Visais reikiamais atvejais valstybės narės naudojasi integruota administravimo ir kontrolės sistema.
23 straipsnis
Patikrinimai vietoje
1. Patikrinimai vietoje atliekami apie juos iš anksto nepranešus. Tačiau, jeigu tai netrukdo patikrinimo tikslui, galima pateikti išankstinį pranešimą nurodant tik būtiniausią informaciją. Pranešama ne anksčiau kaip prieš 48 valandas, išskyrus tinkamai pagrįstus atvejus.
2. Kai tinka, šiame skirsnyje numatyti patikrinimai vietoje atliekami kartu su bet kuriais kitais Sąjungos teisės aktuose numatytais patikrinimais.
3. Jei pagalbos paraiškų teikėjai arba jų atstovai neleidžia atlikti patikrinimo vietoje, atitinkama pagalbos paraiška arba paraiškos atmetamos.
24 straipsnis
Vietoje tikrintinų pagalbos paraiškų teikėjų atranka
1. Vietoje tikrintinus pagalbos paraiškų teikėjus kompetentinga institucija atrenka remdamasi rizikos analize ir pateiktų pagalbos paraiškų reprezentatyvumu. Rizikos analizėje atsižvelgiama į:
(a)
pagalbos sumą;
(b)
paraiškoje nurodytą žemės ūkio paskirties sklypų skaičių, plotą ir gyvulių skaičių arba pagamintą, pervežtą, perdirbtą arba parduotą kiekį;
(c)
pokyčius, palyginti su praėjusiais metais,
(d)
ankstesnių metų patikrinimų rezultatus;
(e)
kitus valstybių narių nustatytinus parametrus.
Kad galėtų užtikrinti reprezentatyvumą, valstybės narės atsitiktinai atrenka nuo 20 iki 25 % minimalaus vietoje tikrintinų pagalbos paraiškų teikėjų skaičiaus.
2. Kompetentinga institucija registruoja priežastis, dėl kurių ji pasirinko konkrečius vietoje tikrintinus pagalbos paraiškų teikėjus. Patikrinimą vietoje atliekančiam inspektoriui apie tas priežastis pranešama iki patikrinimo pradžios.
25 straipsnis
Patikrinimo ataskaita
1. Po kiekvieno patikrinimo vietoje parengiama patikrinimo ataskaita, kurioje išsamiai aprašomi atlikti patikrinimai. Visų pirma ataskaitose nurodoma:
(a)
pagalbos schema ir patikrintos paraiškos;
(b)
dalyvavę asmenys;
(c)
patikrinti žemės ūkio paskirties sklypai, išmatuoti žemės ūkio paskirties sklypai, kiekvieno išmatuoto sklypo matavimų rezultatai ir naudoti matavimo metodai;
(d)
kiekvienos nustatytos rūšies gyvulių skaičius ir, jei yra, ausies įsagų numeriai, kompiuterinėje duomenų bazėje ir registre įrašyti duomenys apie galvijus ir visi tikrinti patvirtinamieji dokumentai, patikrinimų rezultatai, o tam tikrais atvejais, konkrečios pastabos apie atskirus gyvulius ar jų identifikavimo kodai;
(e)
pagaminti, pervežti, perdirbti ar parduoti kiekiai, kurie buvo patikrinti;
(f)
informacija apie tai, ar pagalbos paraiškos teikėjui buvo iš anksto pranešta apie apsilankymą, o jei taip, - prieš kiek laiko;
(g)
visos kitos įgyvendintos kontrolės priemones.
2. Pagalbos paraiškų teikėjams arba jų atstovams suteikiama galimybė pasirašyti ataskaitą taip patvirtinant savo dalyvavimą patikrinime ir pateikti savo pastabas. Nustačius pažeidimus, pagalbos paraiškos teikėjui pateikiama patikrinimo ataskaitos kopija.
Jei patikrinimas vietoje atliekamas nuotoliniu būdu, valstybės narės gali nuspręsti pagalbos paraiškų teikėjams arba jų atstovams nesuteikti galimybės pasirašyti patikrinimo ataskaitą, jei tikrinant nuotoliniu būdu nenustatoma pažeidimų.
3 SKIRSNIS
Pagalbos sumažinimas, neskyrimas ir nepagrįstai išmokėtos sumos
26 straipsnis
Pagalbos sumažinimas ir neskyrimas
Jeigu pagalbos paraiškose nurodyta informacija ir išvados, padarytos atlikus 2 skirsnyje numatytus patikrinimus, skiriasi, atitinkama valstybė narė pagalbą sumažina arba jos neskiria. Toks pagalbos sumažinimas ir neskyrimas turi būti veiksmingi, proporcingi ir atgrasomi.
27 straipsnis
Pagalbos sumažinimo ir neskyrimo taikymo išimtys
1. 26 straipsnyje numatyti pagalbos sumažinimas ir neskyrimas netaikomi, jeigu pagalbos paraiškos teikėjas pateikė faktiškai tikslią informaciją arba gali kitaip įrodyti, kad nepadarė pažeidimo.
2. Pagalbos sumažinimas ir neskyrimas netaikomi pagalbos paraiškos dalims, kurios, remiantis pagalbos paraiškos teikėjo raštišku pranešimu kompetentingai institucijai, yra netikslios arba tapo netikslios po to, kai paraiška buvo pateikta, jeigu kompetentinga institucija pagalbos paraiškos teikėjo jau nėra informavusi apie ketinimą atlikti patikrinimą vietoje arba paraiškoje aptiktus pažeidimus.
Remiantis pagalbos paraiškos teikėjo suteikta informacija, kaip nurodyta pirmoje pastraipoje, pagalbos paraiška pataisoma atsižvelgiant į faktinę padėtį.
28 straipsnis
Nepagrįstai išmokėtų sumų susigrąžinimas ir nuobaudos
1. Nepagrįstai išmokėtų sumų atveju Komisijos reglamento (EB) Nr. 1122/2009 (11) 80 straipsnis taikomas mutatis mutandis.
2. Kai sumos nepagrįstai išmokamos dėl suklastotos deklaracijos, suklastotų dokumentų arba dėl didelio pagalbos paraiškos teikėjo aplaidumo, skiriama nepagrįstai išmokėtos sumos dydį atitinkanti nuobauda, kartu su palūkanomis, kurios apskaičiuojamos pagal Reglamento (EB) Nr. 1122/2009 80 straipsnio 2 dalį.
29 straipsnis
Force majeure ir išskirtinės aplinkybės
Force majeure atvejais arba susiklosčius išskirtinėms aplinkybėms, kaip apibrėžta Reglamento (ES) Nr. 1306/2013 2 straipsnio 2 dalyje, mutatis mutandis taikomas Reglamento (EB) Nr. 1122/2009 75 straipsnis.
III SKYRIUS
PAPILDOMOSIOS PRIEMONĖS
1 SKIRSNIS
Grafinis simbolis
30 straipsnis
Grafinio simbolio naudojimo sąlygų tikrinimas
Kompetentingos institucijos reguliariai tikrina, ar patvirtinti ūkinės veiklos vykdytojai vykdo grafinio simbolio, nurodyto Deleguotojo reglamento (ES) Nr. 179/2014 5 straipsnyje, naudojimui keliamas sąlygas ir įpareigojimus, nustatytus to deleguotojo reglamento 6 straipsnio 4 dalyje.
Tokius patikrinimus kompetentingos institucijos gali pavesti įgaliotoms įstaigoms, kurios turi reikiamą techninę kompetenciją ir yra nešališkos. Tokiu atveju tos įstaigos joms reguliariai teikia ataskaitas apie atliekamus patikrinimus.
31 straipsnis
Piktnaudžiavimams grafiniu simboliu ir grafinio simbolio reklama
Valstybės narės taiko tinkamas galiojančias nacionalines nuostatas, kad užkirstų kelią piktnaudžiavimui grafiniu simboliu ir prireikus už tai nubaustų, arba priima tam reikalingas priemones. Komisijos prašymu jos praneša Komisijai apie taikomas priemones.
Valstybės narės pasirūpina tinkama grafinio simbolio ir produktų, kurie juo gali būti žymimi, reklama.
32 straipsnis
Nacionalinės priemonės
1. Valstybės narės priima papildomas administracines priemones, kurių reikia grafinio simbolio sistemai administruoti. Tokios priemonės gali apimti visų pirma mokesčio už grafinio simbolio spausdinimą taikymą patvirtintiems ūkinės veiklos vykdytojams, kad būtų padengtos administracinės ir patikrinimų išlaidos.
2. Komisijos prašymu kompetentingos institucijos praneša Komisijai apie tarnybas arba, kai tinkama, įstaigas, atsakingas už patvirtinimo, numatyto Deleguotojo reglamento (ES) Nr. 179/2014 6 straipsnio 3 dalyje, suteikimą ir už patikrinimus, kurie turi būti atliekami pagal šį skirsnį, taip pat apie šio straipsnio 1 dalyje nurodytas papildomas priemones.
3. Kompetentingos institucijos Komisijai praneša apie kiekvieną teisės naudoti grafinį simbolį patvirtinimą, nurodydamos gamintojo pavadinimą ir buveinę, produktus ir laikotarpį, kuriam ta teisė buvo suteikta.
Šioje dalyje minimas pranešimas teikiamas pagal Reglamentą (EB) Nr. 792/2009.
2 SKIRSNIS
Gyvūniniai produktai
33 straipsnis
Gyvulininkystė
1. Tol, kol vietoje auginamų buliukų skaičius pasieks lygį, kurio pakaktų vietos galvijienos gamybai išlaikyti ir plėsti, trečiųjų šalių kilmės buliukai, kurių KN kodai yra 0102 29 05, 0102 29 29 ar 0102 29 49, skirti penėti ir vartoti Prancūzijos užjūrio departamentuose bei Madeiroje, importuojami be muitų.
2. Kad galėtų pasinaudoti 1 dalyje numatyta išimtimi, importuotojas arba paraiškos teikėjas turi įrodyti, kad atitinka Deleguotojo reglamento (ES) Nr. 179/2014 8 straipsnyje nustatytas sąlygas ir šiuo tikslu pateikia:
a)
atvežus gyvulius į Prancūzijos užjūrio departamentus arba Madeirą parengiamą rašytinę deklaraciją, kad galvijai skirti penėti bent 120 dienų skaičiuojant nuo faktinės jų atvykimo dienos, o vėliau bus suvartoti;
b)
atvežus gyvulius pateikiamą raštišką įsipareigojimą per vieną mėnesį nuo gyvulių atvežimo dienos kompetentingas institucijas informuoti apie ūkį ar ūkius, kuriuose gyvuliai bus penimi.
3 SKIRSNIS
Tabako importas į kanarų salas
34 straipsnis
Muitų netaikymas tabakui
1. Didžiausio metinio tabako kiekio, kuriam neturi būti taikomi importo muitai tais atvejais, kai jis tiesiogiai importuojamas į Kanarų salas, kaip nurodyta Reglamento (ES) Nr. 228/2013 29 straipsnio 1 dalies trečioje pastraipoje, apskaičiavimo metinis laikotarpis trunka nuo bet kurių metų sausio 1 d. iki tų pačių metų gruodžio 31 d.
2. Reglamento (ES) Nr. 228/2013 29 straipsnio 1 dalyje nurodyto žaliavinio ir pusiau perdirbto tabako kiekiai perskaičiuojami į žaliavinio tabako, iš kurio pašalintos vidurinės gyslos, kiekius, taikant šio reglamento VIII priede nurodytus atitinkamų produktų ekvivalentiškumo koeficientus.
35 straipsnis
Atleidimo nuo muitų sąlygos
1. Importuojant VII priede išvardytus produktus būtina pateikti atleidimo nuo muitų sertifikatą. Sertifikatų paraiškų ir sertifikatų 20 langelyje įrašomas vienas iš I priedo J dalyje pateikiamų įrašų.
Išskyrus atvejus, kai šiame reglamente nurodyta kitaip, mutatis mutandis taikomi šio reglamento 3, 7-10, 12 ir 16 straipsniai, Deleguotojo reglamento (ES) Nr. 179/2014 1 straipsnis ir Reglamento (ES) Nr. 228/2013 12 straipsnio 2 dalis ir 18 straipsnis.
2. Kompetentingos institucijos užtikrina, kad šio reglamento VII priede išvardyti produktai būtų naudojami pagal atitinkamas Sąjungos taisykles, visų pirma Reglamento (EEB) Nr. 2454/93 291-300 straipsnius.
IV SKYRIUS
BENDROSIOS IR BAIGIAMOSIOS NUOSTATOS
36 straipsnis
Pagalbos išmokos
Patikrinusios pagalbos paraiškas ir atitinkamus patvirtinamuosius dokumentus bei nustačiusios sumas, kurios turi būti išmokėtos pagal POSEI programas, nurodytas Reglamento (ES) Nr. 228/2013 II skyriuje, kompetentingos institucijos pagalbos už vienus kalendorinius metus lėšas išmoka taip:
(a)
jei tai speciali tiekimo tvarka, gyvų gyvulių importo bei tiekimo priemonės ir Deleguotojo reglamento (ES) Nr. 179/2014 9 straipsnyje nurodytos priemonės - per metus;
(b)
jei tai tiesioginės išmokos, - kaip numatyta Reglamento (ES) Nr. 1306/2013 75 straipsnyje,
(c)
kitų išmokų atveju - laikotarpiu nuo einamųjų metų spalio 16 d. iki kitų metų birželio 30 d.
37 straipsnis
Veiksmingumo rodikliai
Kiekvienais metais valstybės narės Komisijai praneša bent duomenis, susijusius su VIII priede kiekvienam jų atokiausiam regionui nustatytais veiksmingumo rodikliais.
Duomenys pranešami Reglamento (ES) Nr. 228/2013 32 straipsnio 2 dalyje nurodytoje metinėje įgyvendinimo ataskaitoje.
38 straipsnis
Pranešimai
1. Kompetentingos institucijos ne vėliau kaip paskutinę mėnesio po kiekvieno ketvirčio pabaigos dieną Komisijai praneša šiuos su specialia tiekimo tvarka susijusius tą dieną turimus duomenis apie operacijas, atliktas per praėjusius mėnesius ir susijusias su ataskaitinių kalendorinių metų tiekimo balansu, suskirstytus pagal produktus bei KN kodus ir, kai taikoma, individualias paskirties vietas:
(a)
produktų kiekius, suskirstytus atsižvelgiant į tai, ar produktai importuoti iš trečiųjų šalių, ar siunčiami iš Sąjungos;
(b)
pagalbos sumą ir faktiškai sumokėtas išlaidas pagal produktus ir, kai taikoma, pagal individualią paskirties vietą;
(c)
produktų kiekius, kurių licencijos ir sertifikatai nebuvo panaudoti, suskirstytus pagal licencijos ar sertifikato kategoriją;
(d)
visus produktų kiekius, reeksportuotus arba pakartotinai išsiųstus pagal 13 straipsnį ir susigrąžintas atskiras pagalbos sumas ir bendrą sumą;
(e)
visus produktų kiekius, reeksportuotus arba pakartotinai išsiųstus po perdirbimo remiantis 15 straipsniu;
(f)
į bendrą kiekį įskaičiuotų atitinkamos kategorijos produktų perskirstymo atvejus ir prognozuojamų tiekimo balansų pokyčius per aptariamąjį laikotarpį;
(g)
duomenis apie esamą balansą ir procentinį panaudojimo dydį.
Pirmoje pastraipoje nurodyti duomenys pateikiami remiantis naudojamomis licencijomis ir sertifikatais. Galutiniai duomenys apie kiekvienų kalendorinių metų tiekimo balansą pranešami Komisijai ne vėliau kaip kitų metų gegužės 31 d.
2. Vietos gamybos rėmimo atveju valstybės narės Komisijai pateikia:
(a)
ne vėliau kaip kiekvienų metų balandžio 30 d. - duomenis apie gautas pagalbos paraiškas ir atitinkamas sumas ankstesniais kalendoriniais metais;
(b)
ne vėliau kaip kiekvienų metų liepos 31 d. - duomenis apie gautas pagalbos paraiškas, visiškai atitinkančias finansavimo reikalavimus, ir atitinkamas sumas ankstesniais kalendoriniais metais.
3. Šiame straipsnyje nurodyti pranešimai teikiami pagal Reglamentą (EB) Nr. 792/2009.
4. Reglamento (ES) Nr. 228/2013 23 straipsnio 3 dalyje ir 32 straipsnio 1 dalyje nurodyti pranešimai taip pat teikiami pagal Reglamentą (EB) Nr. 792/2009.
39 straipsnis
Ataskaitos
1. Reglamento (ES) Nr. 228/2013 32 straipsnio 2 dalyje numatytoje ataskaitoje inter alia nurodoma ši informacija:
(a)
galimi svarbūs socialinių ir ekonominių bei žemės ūkio tendencijų pokyčiai;
(b)
turimų fizinių ir finansinių duomenų apie kiekvienos priemonės įgyvendinimą santrauka, kartu pateikiant duomenų ir, jei būtina, veiklos sektoriaus, kuriam taikoma atitinkama priemonė, analizę;
(c)
pažanga įgyvendinant priemones ir prioritetai jų veiklos ir specialių tikslų atžvilgiu ataskaitos pateikimo metu, naudojant kiekybinius rodiklius;
(d)
trumpa visų svarbiausių problemų, patirtų administruojant ir įgyvendinant priemones, apžvalga;
(e)
visų priemonių taikymo rezultatų tyrimas, atsižvelgiant į jų tarpusavio ryšius;
(f)
informacija apie specialią tiekimo tvarką:
i)
duomenys ir kainų pokyčių analizė, suteiktos naudos perdavimo būdas, taip pat, siekiant užtikrinti naudos perdavimą pagal šio reglamento 6 straipsnį, taikytos priemonės ir atlikti patikrinimai;
ii)
atsižvelgiant į kitą teikiamą pagalbą, pagalbos proporcingumo analizė, ją lyginant su padidėjusiomis vežimo į atokiausius regionus išlaidomis ir kainomis, kuriomis eksportuojama į trečiąsias šalis, o produktų, skirtų perdirbti ar naudoti kaip žemės ūkio gamybos priemonės, atveju - papildomomis išlaidomis dėl izoliuotumo ir nuošalumo;
(g)
kiekvienai programoje numatytai priemonei priskirtų tikslų įgyvendinimo mastas, nustatytas objektyviais rodikliais;
(h)
su atitinkamo regiono metiniu tiekimo balansu susiję duomenys, inter alia, suvartojimo, gyvulių bandų, gamybos ir prekybos pokyčių duomenys;
(i)
duomenys apie faktiškai skirtas sumas programos priemonėms įgyvendinti pagal valstybių narių nustatytus kriterijus, pvz. finansavimo reikalavimus atitinkančių gamintojų skaičius, gyvulių, už kuriuos skiriamos išmokos, skaičius, finansavimo reikalavimus atitinkantis plotas arba su programa susijusių ūkių skaičius;
(j)
informacija apie kiekvienos programoje nurodytos priemonės finansinį įgyvendinimą;
(k)
statistiniai duomenys apie kompetentingų institucijų atliktus patikrinimus ir taikytas nuobaudas;
(l)
atitinkamos valstybės narės pastabos apie programos įgyvendinimą;
(m)
metiniai duomenys apie šio reglamento 37 straipsnyje nurodytus veiksmingumo rodiklius.
2. 1 dalyje nurodyta ataskaita Komisijai teikiama pagal Reglamentą (EB) Nr. 792/2009.
40 straipsnis
Programų pakeitimai
1. Pakeitimai, kuriuos būtina padaryti kiekvienoje POSEI programoje, pateikiami Komisijai tvirtinti ir turi būti tinkamai pagrįsti, visų pirma pateikiant tokią informaciją:
a)
įgyvendinimo problemų priežastis, dėl kurių reikia keisti programą;
b)
tikėtiną pakeitimo poveikį;
c)
poveikį finansavimui ir įsipareigojimų tikrinimui.
Išskyrus force majeure atvejus arba išskirtines aplinkybes, valstybės narės programų pakeitimų pasiūlymus teikia kiekvienos programos atžvilgiu tik kartą per kalendorinius metus. Pakeitimo pasiūlymus Komisija turi gauti ne vėliau kaip kiekvienų metų rugsėjo 30 d.
Jei Komisija nepateikia prieštaravimų dėl siūlomų pakeitimų, numatomi pakeitimai taikomi nuo metų, einančių po metų, kuriais apie juos pranešta, sausio 1 d.
Tokie pakeitimai gali būti taikomi anksčiau, jei iki trečioje pastraipoje nurodytos dienos Komisija raštu patvirtina valstybei narei, kad pakeitimai, apie kuriuos pranešta, atitinka Sąjungos teisės aktus.
Jei pakeitimas, apie kurį pranešta, neatitinka Sąjungos teisės aktų, Komisija iki trečioje pastraipoje nurodytos dienos atitinkamą valstybę narę informuoja apie tai, kad pakeitimas, apie kurį pranešta, bus pradėtas taikyti tik tada, kai Komisijai bus pateiktas pakeitimas, kurį galima pripažinti atitinkančiu reikalavimus.
2. Nukrypdama nuo 1 dalies, Komisija atskirai įvertina toliau nurodytus valstybių narių siūlomus pakeitimus ir ne vėliau kaip per keturis mėnesius nuo jų pateikimo priima sprendimą dėl tų pakeitimų patvirtinimo, laikydamasi Reglamento (ES) Nr. 228/2013 34 straipsnio 2 dalyje nustatytos tvarkos:
(a)
naujo atokiausio regiono prisijungimas;
(b)
naujų produktų grupių, kurios turi būti remiamos pagal specialią tiekimo tvarką, arba naujų vietos žemės ūkio gamybą remiančių priemonių įtraukimas į bendrąją programą; ir
(c)
kiekvienai esamai priemonei jau patvirtinto paramos vieneto padidinimas daugiau kaip 50 % sumos, galiojančios tuomet, kai teikiamas pakeitimo pasiūlymas.
Nepažeisdamos 1 dalyje nustatytos tvarkos, valstybės narės gali pateikti šioje dalyje numatytus pakeitimų pasiūlymus kiekvienos programos atžvilgiu kartą per kalendorinius metus. Šioje dalyje nurodytus pakeitimų pasiūlymus Komisija turi gauti ne vėliau kaip metų prieš tų pakeitimų taikymą liepos 31 d.
Pagal šią tvarką patvirtinti pakeitimai taikomi nuo kitų metų po metų, kuriais pakeitimo pasiūlymas buvo pateiktas, sausio 1 d. arba nuo patvirtinimo sprendime aiškiai nurodytos dienos.
3. Valstybės narės gali atlikti toliau nurodytus pakeitimus netaikydamos 1 dalyje nustatytos tvarkos, jei apie pakeitimus pranešama Komisijai:
(a)
prognozuojamo tiekimo balanso atveju teikiamos individualios pagalbos procentinės dalies pakeitimus iki 20 % arba produktų, kuriems taikomas tiekimo balansas, kiekių pakeitimus ir atitinkamai - pagalbos, skirtos kiekvienai produktų linijai remti, bendros sumos pakeitimus;
(b)
visų priemonių atveju - koregavimą, neviršijantį 20 % finansinių asignavimų kiekvienai atskirai priemonei, nedarant poveikio Reglamento (ES) Nr. 228/2013 30 straipsnyje numatytoms finansinėms viršutinėms riboms, su sąlyga, kad apie tokį koregavimą pranešama ne vėliau kaip po kalendorinių metų, su kuriais susiję pakeisti finansiniai asignavimai, einančių metų balandžio 30 d.; ir
(c)
pakeitimus, atliktus iš dalies pakeitus Tarybos reglamente (EEB) Nr. 2658/87 (12) nurodytus kodus ir aprašymus, naudotus produktams, už kuriuos skiriama pagalba, identifikuoti, su sąlyga, kad pakeitimai nesusiję su pačių produktų pokyčiais.
4. 3 dalyje nurodytus pakeitimus negalima taikyti iki dienos, kurią juos gauna Komisija. Jie turi būti tinkamai paaiškinti bei pagrįsti ir gali būti atlikti tik kartą per metus, išskyrus tokius atvejus:
(a)
force majeure ir išskirtinės aplinkybės;
(b)
kai iš dalies pakeistas produktų, kuriems taikoma tiekimo tvarka, kiekis;
(c)
pakeitimai, atlikti pakeitus reglamente (EEB) Nr. 2658/87 nurodytus kodus ir aprašymus.
5. Šiame straipsnyje vartojamų terminų apibrėžtys:
a) priemonė- pagalbos schemų ir veiksmų, reikalingų norint pasiekti vieną ar kelis tikslus, nustatytus programai, atitinkančiai eilutę, kuriai skirtas finansinis asignavimas apibrėžiamas pagal Reglamento (ES) Nr. 228/2013 5 straipsnio a punkte nurodytą finansavimo lentelę, grupė;
b) produktų grupė- visi produktai, kurių du pirmi KN kodo skaitmenys sutampa, kaip nustatyta Reglamente (EEB) Nr. 2658/87.
6. Šiame straipsnyje nurodyti pranešimai teikiami pagal Reglamentą (EB) Nr. 792/2009.
41 straipsnis
Avansų sumažinimas
Nepažeidžiant bendrųjų biudžeto vykdymo tvarkos taisyklių, kai valstybės narės Komisijai perduoda ne visą šio reglamento 38 ir 39 straipsniuose nustatytą informaciją arba nesilaiko tos informacijos perdavimo termino, Komisija, įskaitydama lėšas į žemės ūkio išlaidų sąskaitas, gali laikinai sumažinti avansus nustatytu tarifo dydžiu.
42 straipsnis
Įsigaliojimas
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. vasario 20 d.

Labels: 3
19
6